Here is a page extracted from Wikipedia that may contain CSS, HTML, and a lot of unformatted text.

Title: Aconitum napellus
Content: A tuera  (pronunciau [ˈtweɾa]-[ˈtwɛɾa]-[ˈtwaɾa] seguntes o puesto), en baixorribagorzano tora igual como en catalán ribagorzano, de nombre cientifico Aconitum napellus (L., 1753), ye una planta herbacia d'a familia d'as ranunculacias que se troba en a montanya y ye conoixida mas que mas por estar de firme verenosa y bella vez dica mortal pa las personas y os animals.

Entre que os nombres populars de tipo lexico de «tuera» son amplament documentaus en a zona de l'aragonés oriental y centro-oriental (Sobrarbe y Ribagorza), en cheso (variedat occidental) se documenta os nombres trivials aconito (con pronunciación plana) y atonico.

Descripción 

A tuera ye una planta herbacia perén, con follas palmadas u resectas, sin vellosidat, que brostan en roseta dende o suelo pero van formando un tallo respigau luego. A vena fa una forma adventicia pero tuberculosa, con tuberculos blancos de chovenons pero que se torna pardos cuan se fan viellos y son a parte an que mas aconitina se troba.

As flors son grans, lilas u azuls, a-saber qué berroyas, y se fan en una inflorescencia de tipo racemo vertical bien vistable entre o verde d'os praus.

O fruito ye una tabella que contiene a simient, feita de granos arronchadez y arrebullinaus.

Habitat 

A tuera ye una planta propia de l'alta montanya en a Europa eurosiberiana y en os Pireneus, pos no creixe en as montanyas de clima mediterranio. Arriba dica l'Himalaya por levant.

S'estima mas os suelos humedos y guardaus contra o viento, por o que se'n gosa trobar en as comas y cerca d'os torrents de montanya. S'ha de parar cuenta con os puestos an que n'i hai muta y s'apaixenta os rabanyos, pos os animals en pueden minchar cuan acuden a abrevar-se y se mueren a-escape.

Toxicidat 

Todas as partes d'una tuera son toxicas, pos i hai aconitina y atros alcaloides en toz os teixius. A vena ye verenosa en especial, pos se i guarda as substancias de reserva pa l'hibierno con que ye l'organo an mas concentrau ye o vereno.

Imáchens

Se veiga tamién 

 Chanzana.
 Didalera.

Referencias

Enlaces externos 

Plantas verenosas
Hierbas presents en Aragón